钦定古今图书集成/明伦汇编/氏族典/第443卷 > 《廖用贤尚友录》 > 幸灵
## 钦定古今图书集成/明伦汇编/氏族典/第443卷 > 《廖用贤尚友录》 > 幸灵

按《晋书幸灵传》：“灵，豫章建昌人也。性少言，与小人群
居，见侵辱而无愠色，邑里号之痴。时顺阳樊长宾为
建昌令，发百姓作官船于建城山中，吏令人各作箸
一双，灵作而未输，或窃之，心痛欲死。灵谓之曰：‘尔得
无窃我箸乎’？窃者不应。有顷愈急，窃者乃出之，灵于
是饮之以水，病即立愈，行人由此敬畏之。船成当下”，
吏以二百人引一艘，不能动，灵请自牵之，乃手执箸，
惟用百人，而船去如流。众大惊怪，咸称其神，于是知
名。然不取报谢，行不骑乘，长不娶妻。性至恭，见人即
先拜，言辄自名。凡草木之夭伤于山林者，必起理之。
十馀年间，赖其术以济者极多。后乃娶妻，畜车马奴
婢，受货赂致遗，于是其术稍衰，所疗得失相半焉。